**Uttalelse fra stiftelsesmøtet i Romerike Bonde- og Småbrukarlag.**

**Regjeringen og Stortinget må ta ansvar!**

De siste 20 årene har antall aktive gårdsbruk i Norge blitt redusert med 30.000 - fra 69.000 i 2000 til i underkant av 39 000 i dag. Fortsetter vi på samme kurs vil Norge i 2050 ha i underkant av 20 000 aktive gårdsbruk. Det vil gi dårligere matvareberedskap og gjøre norsk jordbruk mer avhengig av importerte innsatsfaktorer.

Stortinget har fastsatt fire hovedmål for jordbrukspolitikken: Matsikkerhet og beredskap, landbruk over hele landet, økt verdiskaping og bærekraftig landbruk med lavere utslipp av klimagasser. Dette er jordbrukets samfunnsoppdrag. For at jordbruket skal kunne levere på samfunnsoppdraget, er næringa avhengig av gode rammevilkår og inntektsmuligheter som andre inntektsgrupper i samfunnet.

I dette arbeidet må jordvern styrkes, og vi må ha en nullvisjon for nedbygging av dyrka og dyrkbar mark. Lokale beslutningsmyndigheter må i langt større grad ta vare på matjord og sårbar natur, spesielt i pressområder som bl.a. her på Romerike.

Vi trenger en ny retning for norsk jordbrukspolitikk. Inntekta må styrkes og strukturvirkemidler må brukes slik at vi kan produsere mest mulig norsk mat på norske ressurser over hele landet.  Vi trenger en ny modell for jordbrukspolitikken som bedre tar vare på sjølbergingsevnen og jordbrukets samfunnsansvar, og som kan sikre det driftsapparatet vi trenger for å utnytte hele jordbruksarealet vårt.

Årsmøtet i Romerike Bonde- og Småbrukarlag mener følgende:

* Norge trenger flere bønder. Flere bønder gir bosetting og sysselsetting i distriktene, og et aktivt jordbruksmiljø med gode naboer og kollegaer.
* Nytt tallgrunnlag må på plass før kommende jordbruksforhandlinger.
* Inntekta må opp. Skal norske bønder produsere ren og trygg mat, må det værelønnsomhet i næringa. Inntekta må jamstilles mellom ulike bruksstørrelser, distrikter og produksjoner, og inntektsgapet mellom jordbruket og andre grupper i samfunnet må tettes.
* Norsk sjølforsyningsgrad må styrkes til 50 %, jmfr. Hurdalsplattformen.
* Regjeringen og Stortinget må ta ansvar for norsk matproduksjon og følge opp målene de har satt for jordbrukspolitikken.